Source: http://diszpolgar.hu/sneider-politikai-megrendelesre-dontott-az-ab-ferfiak-nyugdijazasarol-szolo-nepszavazasrol
Timestamp: 2019-01-22 00:50:58
Document Index: 574403

Matched Legal Cases: ['bíróság ', 'bíróság ', 'bíróság ', 'Kúria ', 'Kúria ', 'Kúria ', 'Kúria ']

Sneider: politikai megrendelésre döntött az Ab a férfiak nyugdíjazásáról szóló népszavazásról | DISZPolgár
2015.szep.26. 21:09
Hatvan, 2015. szeptember 26., szombat (MTI) - A Jobbik alelnöke szerint politikai nyomásra született az Alkotmánybíróság (Ab) döntése, amely az alaptörvénnyel ellentétesnek nyilvánította a férfiak 40 éves munkaviszony utáni nyugdíjaztatását támogató népszavazási kezdeményezést.
Sneider Tamás a Jobbik hatvani alapszervezetének nyílt napján hangsúlyozta: az Ab múlt kedden közzétett részletes indoklása is megerősítette pártja korábbi álláspontját, hogy politikai megrendelésre született a népszavazási kezdeményezést elutasító bírósági döntés. A jobbikos politikus véleménye szerint az Ab "már eleve be sem fogadhatta volna" a népszavazási javaslat felülvizsgálati kérelmét, több okból sem. Emlékeztetett: a részletes bírósági indoklásban Stumpf István alkotmánybíró is amellett foglalt állást, hogy az Ab-hez fordulni csak akkor lehet, ha valakit joghátrány, jogsérelem ért. Ez a helyzet a népszavazási kezdeményezéssel kapcsolatban fel sem merült, hiszen senki jogát nem sértené, ha a férfiak 40 év munkaviszony után nyugdíjba mehetnének - hívta fel a figyelmet.
Sneider Tamás "abszurdnak" tartja az Ab másik, szerinte szintén vélelmezésen alapuló indoklását is, amely szerint a férfiak korai nyugdíjaztatása sértené a nők esélyegyenlőségét. Azzal érvelt, hogy míg a férfiak jelenleg átlagosan 4-5 évet tölthetnek nyugdíjban, addig a nőknek akár 20 év is "megadatik", ezért egy pozitív kimenetelű népszavazás egyáltalán nem sértené a nők jogait, de javítaná a férfiak életminőségét. Sneider Tamás kijelentette: ha kell, a strasbourgi emberi jogi bíróság elé viszik a kérdést, ahol szerinte "biztosan nem fog megállni" az Ab döntése.
Az Alkotmánybíróság (Ab) szeptember 15-i döntése szerint alkotmányellenes a Kúria azon döntése, amely lehetővé tette a férfiak - nőkhöz hasonlóan - 40 év munkaviszony utáni nyugdíjazásáról szóló népszavazási kezdeményezést. Így nem lehet megtartani az erről szóló népszavazást. A Kúria most megsemmisített végzése a Nemzeti Választási Bizottságnak (NVB) azt a határozatát változtatta meg, amely megtagadta a férfiak és nők egyenlő nyugdíjkorhatárára vonatkozó országos népszavazási kezdeményezés aláírásgyűjtő ívén szereplő kérdés hitelesítését - közölte az Ab a honlapján. Az ügyben a Kúria döntését követően megkezdődött az aláírások gyűjtése, eközben azonban több magánszemély és érdekvédelmi szervezet alkotmányjogi panasszal fordult az Ab-hez, kérve a Kúria végzésének megsemmisítését. Az Ab indoklása szerint egyrészt azért alkotmányellenes a népszavazási kérdés, mert a nők a férfiakhoz képest kedvezőbb alanyi jogokra tarthatnak igényt, a döntés másik indoka szerint a kérdés tiltott tárgykört, konkrétan a költségvetési törvényt érinti.